钦定古今图书集成/理学汇编/文学典/第194卷 > 徐师曾诗体明辩 > 《联句诗》
## 钦定古今图书集成/理学汇编/文学典/第194卷 > 徐师曾诗体明辩 > 《联句诗》

按：联句诗，起自柏梁，人各一句，集以成篇。其后宋孝
武《华林曲水》、梁武帝《清暑殿》、唐中宗《内殿》诸诗，皆与
汉同。惟魏悬瓠方丈、竹堂䜩飨，则人各二句，稍变前
体。自兹以还，体遂不一。有人各四句者，如《陶靖节集》
所载是也。有人各一联者，如杜甫与李之芳及其甥
宇文彧所作是也。有先出一句，次者对之；就出一句，
前人复对之者，如《韩昌黎集》所载《城南》诗是也。然必
其人意气相投，笔力相称，然后能为之。